Wannskrækk ble opprettet i Trondheim i 1978 som punkband. Det holdt sin første konsert på Angelltrøa fritidsklubb i 1979. Samme år ble Prepple Houmb vokalist. I 1980 var Wannskrækk med på Hard Rock Kafés rockemønstring Kraftrock i storsalen på Studentersamfundet i Trondhjem. Denne ble også gitt ut på plate med Wannskrækks låter «Æ veit da faen æ» og «Inn te avhør». I 1981 ga de ut sin første egne plate, en kommentar til det mislykkede attentatet mot Ronald Reagan samme år. Platen inneholder låtene «Så from», «Blå heder», «AG-3» og en kort allsang-versjon av «Ran en bank» som ikke er listet på cover eller etiketter.